Jelgava II
Šis raksts ir par dzelzceļa staciju. Par futbola komandu skatīt rakstu FK Jelgava-2. Jelgava II jeb Jelgava-2 ir dzelzceļa stacija (Jelgavas stacijas parks) līnijā Jelgava I—Krustpils. Atrodas Jelgavas pilsētā, Lielupes labajā krastā, 2 km no galvenās, kreisā krasta, Jelgavas stacijas, ar kuru to savieno atsevišķs dzelzceļa tilts pāri Lielupei. Agrāk stacijā bija arī pietura pasažieru vilcieniem, tā atradās iepretim ēkai Prohorova ielā 10 k-1, tikai 400 m no Cukurfabrikas pieturas. Jelgavas II teritorijā atrodas Jelgavas lokomotīvju depo, stacijas ceļi tiek izmantoti saimniecības vilcienu stāvēšanai, stacijā notiek dīzeļlokomotīvju ekipēšana. Vēsturiskā depo ēka un griezulis netiek izmantoti darbam, ēkā glabājas Dzelzceļa muzeja dīzeļlokomotīve 2M62 Nr. 0001, tvaika lokomotīves un salonvagoni, kas apmeklētājiem pieejami tikai īpašu pasākumu laikā, vai iepriekš piesakot apmeklējumu. Blakus stacijai atrodas vēsturiskais dzelzceļnieku ciemats.